Ludovicus, Dei gratia rex Francorum, Gautero, episcopo Lingonensi, et civibus suis fidelibus salutem et gratiam suam in perpetuum. Regię liberalitati et mansuetudini convenit Gauterus remissionibus statutis quę fidelibus nobis subditis potestatibus bona fide, et pro honore et communi regni utilitate fieri dinoscuntur, congruum impartiri assensum, et firmo munimine roborari. Inde est quod vestrę pię postulationi benigno favore annuentes, libertatem quam domnus Godefridus episcopus, cum totius capituli concilio et assensu, pro communi civitatis Lingonensis utilitate et bonę fidei consideratione instituit, necnon successor ejus Gauterus eamdem commoditatem diligenter attendens concessit, laudavit, et assertione totius capituli privilegio communivit, nos quoque prefatam libertatem concedimus, laudamus, et sigillo auctoritatis regię confirmamus. Taleas itaque et ablationes quas vulgo toutas vocant, rogatus etiam vi seu coactione quesitos, quos predicti pontifices indulserunt, affectu clementię indulgemus et omnino remittimus. Preterea querelam quam Gauterus episcopus adversum cives suos habebat de causis et controversiis extra civitatem tractandis et deducendis, quam vobis omnino remisit et condonavit, remittimus et condonamus, decreto regio statuentes et modis omnibus inhibentes, ut nulli succedentium liceat hanc nostram constitutionem infringere vel mutare. Auctum publice Pissiaci, anno incarnati Verbi M°C°LX°VIII°, assistentibus in palatio nostro. S. comitis Theobaldi, dapiferi. S. Rodulfi, comitis Clarimontis, constabularii. S. Mathei, camerarii. S. Guidonis, buticularii. [Monogramme] Data per manum Hugonis, cancellarii.